Юбилей къыдэкIыгъуэ
«Iуащхьэмахуэ» журналым и зи чэзу юбилей къыдэкIыгъуэр къытIэрыхьащ.
1958 гъэ лъандэрэ къыдэкI «Iуащхьэмахуэ» журналым тхыдэ дахэ иIэщ. Абы и напэкIуэцI- хэм дыкъыщоджэ адыгэ тхакIуэ, журналист, усакIуэ зэчиифIэхэм литературэм, щэнхабзэм, гъуазджэм, узыншагъэр хъумэным, спортым, нэгъуэщI унэтIыныгъэхэм ехьэлIа я тхыгъэ гъэщIэгъуэнхэм икIи купщIафIэхэм, лъэпкъым зэфIэкI зиIэ и цIыху гуащIафIэ- хэм я ехъулIэныгъэхэм теухуа хъыбар гуапэхэм.
Зи илъэс 60 юбилейр мы гъэм зыгъэлъапIэ журналым и еплIа- нэ къыдэкIыгъуэр къызэIуех абы и редактор нэхъыщхьэ Мыкъуэжь Анатолэ драгъэкIуэкIа «ЩIыхь зыпылъ гъуэгуанэ» интервьюмкIэ. «Iуащхьэмахуэм» къикIуа гъуэгуанэм, игъуэта зэхъуэкIыныгъэхэм, нобэ и Iуэху зыIутым, къыпэщылъ къалэн нэхъыщхьэхэм ар теухуащ. АдэкIэ къыкIэлъокIуэ и редактор нэхъыщхьэу щытахэм, редакцэм щылэжьахэм, иджыпсту а IэнатIэм пэрытхэм я сурэтхэр. Журналым къытехуащ къыдэкIыгъуэм и юбилейм ирихьэлIэу къаIэрыхьа хъуэхъу дахэхэр. Апхуэдэхэщ КъБР-м щэнхабзэмкIэ и министр Къумахуэ Мухьэдин, КъБР-м и ТхакIуэхэм я зэгухьэныгъэм и правленэм и тхьэмадэ Беппаев Муталип, Адыгэ Республикэм и ТхакIуэхэм я зэгухьэныгъэм и тхьэмадэ МэшбащIэ Исхьэкъ, Дунейпсо Адыгэ Хасэм и тхьэмадэ Сэхъурокъуэ Хьэутий, Къэбэрдей Адыгэ Хасэм и тхьэмадэ, «Адыгэ псалъэ» газетым и редактор нэхъыщхьэ ХьэфIыцIэ Мухьэмэд, «Эльбрус» тхылъ тедзапIэм и унафэщI Ацкъан Руслан, «Литературная Кабардино-Балкария» журналым и редактор нэхъыщхьэ Тхьэзэплъ Хьэсэн, филологие щIэныгъэхэм я докторхэу ХьэкIуащэ Андрей, БакIуу Хъанджэрий, Гъут Iэдэм, БищIо Борис сымэ, УФ-м, КъБР-м щIыхь зиIэ и артисткэ ЖьакIэмыхъу КIунэ сымэ, нэгъуэщIхэми къабгъэдэ- кIа псалъэ гуапэхэр. Хъуэхъухэр зэхуещIыж тхакIуэ, Къэрэшей-Шэрджэсым щIыхь зиIэ и журналист Даур Жэхьфар и «Ди «Iуащхьэмахуэ» усэмкIэ. А Iыхьэм хагъэхьащ Елгъэр Кашиф и Iэдакъэ къыщIэкIа «Зи цIэджэгъум хуэфащэ ди «Iуащхьэмахуэ» щэджащэ» гукъэкIыжхэр. АдэкIэ зыхэвгъэгъуазэ хъунущ ТIымыжь Хьэмыщэ и «Лъэпкъ литературэм и гъэунэхупIэ» тхыгъэ купщIафIэм.
«ЖьантIэ» Iыхьэр къызэIуех тхакIуэ, щIэныгъэлI Нало Заур къызэралъхурэ илъэс 90 щрикъум ирихьэлIэу Гъут Iэдэм игъэхьэзыра «Къру пашэ» тхыгъэмкIэ. Журналым и щIэджыкIакIуэхэм Iэмал яIэщ Нало Заур и «Хьэбалэ и пхъэ гуащэр», «ТIытIу и дыгъэ шы-щIэр» новеллэхэмрэ и усэхэмрэ ягу къагъэкIыжыну. «Прозэ» Iыхьэм хагъэхьащ Мыз Ахьмэд и «Дыщэ жыг» повестыр. Iыхьищу зэхэлъ тхыгъэр журналым и щIэджыкIакIуэхэм гъэщIэгъуэн зэращыхъунум шэч хэлъкъым. Усэ фIыуэ зылъагъухэм Iэмал яIэщ «Усыгъэ» Iыхьэм хагъэхуа Ац- къан Руслан и усэщIэхэм зыщагъэгъуэзэну. «Публицистикэ» Iыхьэм тхыгъитI къызэщIеубыдэ. Ахэр НэщIэпыджэ Замирэрэ («Европэм адыгэгур къыщоуэ» Къэрмокъуэ Хьэмидрэ («ЛIэщIыгъуэхэм я лъэужь») я тхыгъэхэрщ. Европэм щыпсэу адыгэхэм я Щэнхабзэ федерацэм лэжьэн зэрыщIидзэмрэ мы гъэм илъэсипщI щрикъум ирихьэлIэу ар здэщыIэ Германием щрагъэкIуэкIа, къэралипщIым я лIыкIуэ адыгэхэр зыхэта щэнхабзэм и фестивалым ди республикэм щыщхэми жыджэру зэрызыкъыщагъэлъэгъуар, хьэщIэхэмрэ бысымхэмрэ абы зэрыщызэрыцIыхуар, адыгэм и Iуэху дэгъэкIа зэрыхъунум, дуней псом ис ди лъэпкъэгъухэр нэхъри зэкъуэгъэувэным зэрыщытепсэ-лъыхьар, зэхыхьэшхуэм къриу- быдэу Дунейпсо Адыгэ Хасэм и ГъэзэщIакIуэ гупым и зэIущIэ, нэгузыужь пшыхь гукъинэжхэр зэрыщрагъэкIуэкIар, нэгъуэщIхэри къыщеIуэтэж НэщIэпыджэ Замирэ и IэдакъэщIэкIым. Къэ-жэр Хьэмид и «ЛIэщIыгъуэхэм я лъэужь» тхыгъэ щIэщыгъуэм тхыдэм и лъагъуэхэм япэщIыкIэ дыхешэ, къыкIэлъыкIуэу нарт хъыбархэмрэ пшыналъэхэмрэ дигу къегъэкIыж, адэкIэ нартыжьхэм я лIыгъэ зэрагъэунэхуу щыта шурылъэс джэгукIэм, Ашэмэз и бжьамийм къежьапIэ хуэхъуам, пасэрей макъамэ Iэмэпсымэхэм я лъабжьэм, хьэщIэм кIэлъызэрахьэ хабзэхэм, нэгъуэщIхэми дыхегъэгъуазэ. «Культурэ» Iыхьэм хагъэхьащ Хьэвжокъуэ Людми- лэ КъБР-м и цIыхубэ артист, КъБР-м и Къэрал саугъэтым и лауреат КIэмыргуей Валентин триухуа «Театрыр зи гъащIэ» тхыгъэр.
Адыгэбзэр нобэ зэрыт щытыкIэ гугъум, абы ехьэлIауэ щыIэ Iуэху зэIумыбзхэм игъэгузавэхэм Iэмал яIэщ «Анэдэлъхубзэ» Iыхьэм БищIо Борис «Ди бзэр тхъумэжыну дыхуеймэ» и тхыгъэм зы-щагъэгъуэзэну. Абы къыкIэлъыкIуэ «ЩIэблэ» Iыхьэм ихуащ ГъукIэ-Мэремкъул Маринэ и «Жьапщэ» рассказыр. КъыдэкIыгъуэр зэхуещIыж псалъэзэблэдзым.
Арщыдан Гуащэлинэ.
